**VICTORIA REGIA**

**Národná súťaž vo viazaní a aranžovaní kvetov s medzinárodnou účasťou**

**Majstrovstvá Slovenska vo floristike**

**ŠTATÚT SÚŤAŽE**

Tento dokument upravuje pravidlá a podmienky súťaže VICTORIA REGIA (ďalej aj ako „**súťaž**“). Tento štatút je jediným dokumentom, ktorý záväzne upravuje pravidlá uvedenej súťaže.

**I. VYHLASOVATEĽ A ORGANIZÁTOR SÚŤAŽE**

Vyhlasovateľom súťaže je **Slovenská asociácia kvetinárov a floristov (SAKF)**, Brezová 2, 927 01 Piešťany(ďalej len ako „**vyhlasovateľ súťaže**“) a organizátorom je **SOŠ záhradnícka Piešťany**, Brezová 2, 927 01 Piešťany (ďalej len ako **„organizátor**“).

**II. ÚČEL A PREDMET SÚŤAŽE**

1. Účelom súťaže je prezentácia zručnosti a kreativity súťažiacich v oblasti floristiky v kategóriách základné školy, záhradnícke školy a profesionáli.
2. Predmetom súťaže je realizácia súťažných úloh podľa témy a zadania, ktoré sa vyhlasujú každoročne, sú vopred zverejnené v propozíciách súťaže.

**III. TERMÍN SÚŤAŽE**

1. Súťaž sa uskutoční v  termíne určenom vyhlasovateľom, tradične v druhej polovici septembra. 5 dní pred súťažou sa uzatvára možnosť prihlásenia súťažiacich.

**IV. PODMIENKY ÚČASTI NA SÚŤAŽI**

1. Súťaže sa môže zúčastniť každá fyzická osoba, ktorá spĺňa všetky podmienky stanovené v tomto štatúte (ďalej aj ako „**súťažiaci**“).

V kategórií **základné školy** sa súťaže môžu zúčastniť žiaci základných škôl, špeciálnych základných škôl, ZUŠ do ukončenia povinnej školskej dochádzky.

V kategórií **záhradnícke školy** sa súťaže môžu zúčastniť žiaci záhradníckych a pôdohospodárskych stredných škôl.

V kategórií **profesionál**i sa súťaže môžu zúčastniť floristi (majitelia, zamestnanci kvetinárstiev, kvetinových siení, kvetinových dielní a fariem, rovnako aj študenti VŠ so zameraním na floristiku.

1. Súťažiaci sa zapojí do súťaže vyplnením prihlášky
2. Prihlásením do súťaže súťažiaci akceptuje hodnotiacu komisiu a systém hodnotenia súťažných prác.
3. Súťažiaci môže adresovať vyhlasovateľovi doplňujúce otázky k propozíciám súťaže a jednotlivým súťažným úlohám najneskôr do termínu stanoveného v propozíciách.

**V. HODNOTIACA KOMISIA**

1. Hodnotiaca komisia je zložená z profesionálnych floristov a záhradníkov. Do komisie môžu byť prizvaní odborníci zo zahraničia, prípadne podľa témy aj profesionáli z iných odborov.
2. Hodnotenie prebieha na základe medzinárodného 100-bodového systému FLORINT. Každá súťažná úloha sa hodnotí samostatne. Vyhlasuje sa aj celkový víťaz jednotlivých kategórií.

**VI. CENY V SÚŤAŽI**

1. Splnením podmienok súťaže je možné vyhrať ceny, ktoré do súťaže venujú sponzori.
2. Hlavnou cenou je putovný pohár a titul Majster florista daného ročníka.
3. Na výhru nemá účastník súťaže právny nárok a nie je možné vymáhať ju súdnou cestou. Výsledky súťaže sú konečné. Účastníci súťaže berú na vedomie, že nemôžu požadovať výhru vo vyššej hodnote alebo vo väčšom množstve.
4. V zmysle ustanovení [zákona č. 595/2003 Z. z. o dani z príjmov v platnom znení](https://www.slov-lex.sk/pravne-predpisy/SK/ZZ/2003/595/20170201)peňažná i nepeňažná výhra v hodnote nad 350,00 EUR (slovom: tristopäťdesiat eur) podlieha dani z príjmov a je predmetom odvodu na verejné zdravotné poistenie v zmysle [zákona č. 580/2004 Z. z. o zdravotnom poistení v platnom znení](https://www.slov-lex.sk/pravne-predpisy/SK/ZZ/2004/580/20170601).
5. Vyhlasovateľ a Organizátor nezodpovedá za plnenie si daňových povinnosti Výhercov vyplývajúce z výhry podľa príslušného zákona č. 595/2003 Z.z. o dani z príjmov v znení neskorších predpisov.

**VII. OCHRANA OSOBNÝCH ÚDAJOV**

1. Každý súťažiaci poskytne svoje osobné údaje v rozsahu nevyhnutnom pre administráciu daného ročníka v rozsahu: meno priezvisko, organizácia, mail a telefonický kontakt.
2. Súťažiaci prihlásením do súťaže udeľuje vyhlasovateľovi súťaže výslovný písomný súhlas, na základe ktorého bude vyhlasovateľ súťaže následne oprávnený spracúvať osobné údaje výhercu, najmä vyhotoviť a zverejniť podobizne, zvukovo- obrazové záznamy, obrazové snímky výhercu a zverejniť meno a priezvisko výhercu primeraným spôsobom v masovokomunikačných prostriedkoch, v súvislosti s výhrou v súťaži. Neudelenie súhlasu podľa tohto bodu nie je podmienkou účasti na súťaži ani na odovzdanie ceny.

**VIII. ZÁNIK**

1. Súťaž VICTORIA REGIA Majstrovstvá Slovenska vo floristike zaniká rozhodnutím organizačného výboru z dôvodov zániku vyhlasovateľa alebo organizátora. V prípade zániku organizátora súťaže preberá a rozhoduje vyhlasovateľ a naopak.

**IX. ZÁVEREČNÉ USTANOVENIA**

1. Účasťou na súťaži vyjadruje súťažiaci súhlas s týmto štatútom. Ak osoba nesúhlasí s ktoroukoľvek podmienkou alebo bodom v tomto štatúte, nesmie sa súťaže zúčastniť.
2. Vyhlasovateľ súťaže si vyhradzuje právo kedykoľvek zmeniť štatút alebo aj odvolať súťažný ročník, a to najmä v prípade, ak by mu hrozila škoda. Zmenu štatútu alebo odvolanie súťažného ročníka zverejní vyhlasovateľ na svojej webovej stránke alebo na facebookovej stránke vyhlasovateľa súťaže.
3. V prípade akýchkoľvek nejasností týkajúcich sa podmienok súťaže alebo ustanovení štatútu si vyhlasovateľ súťaže vyhradzuje právo vysvetliť tieto nejasnosti a príp. zmeniť štatút v zmysle bodu 2. tohto Článku štatútu.
4. Vyhlasovateľ a Organizátor súťaže nezodpovedá za žiadne škody, ktoré vzniknú súťažiacim v súvislosti so súťažou.
5. Tento štatút je zverejnený na stránkach [www.sakf.sk](http://www.sakf.sk) , [www.szsapn.sk](http://www.szsapn.sk) a je uložený u Organizátora súťaže.

V Piešťanoch, dňa 31.1.2014